**DELO NA ČRNO**

**in**

**OMOGOČANJE DELA NA ČRNO**

**Podrobnejši opis**

**KAZALO**

[1.0 DELO NA ČRNO 3](#_Toc5707746)

[2.0 NADZOR DELA NA ČRNO 3](#_Toc5707747)

[2.1 Nadzor Finančne uprave Republike Slovenije 3](#_Toc5707748)

[2.2 Nadzor Tržnega inšpektorata Republike Slovenije 3](#_Toc5707749)

[2.3 Nadzor Inšpektorata Republike Slovenije za infrastrukturo 3](#_Toc5707750)

[2.4 Nadzor drugih nadzornih organov nad izpolnjevanjem posebnih pogojev za opravljanje dejavnosti 4](#_Toc5707751)

[2.5 Ugotavljanje kršitev s strani drugih nadzornih organov 4](#_Toc5707752)

[2.6 Ukrepi in posledice v primeru kršitev dela na črno 4](#_Toc5707753)

[3.0 DELO NA ČRNO POSLOVNIH SUBJEKTOV 5](#_Toc5707754)

[3.1 Opravljanje dejavnosti na črno pravne osebe ali tujega pravnega subjekta, ki je pravna oseba 6](#_Toc5707755)

[3.2 Opravljanje dejavnosti na črno samozaposlene osebe ali tujega pravnega subjekta, ki je samozaposlena oseba 6](#_Toc5707756)

[3.3 Opravljanje dejavnosti na črno tujega pravnega subjekta, brez registrirane podružnice ali predpisanega dovoljenja 7](#_Toc5707757)

[3.4 Opravljanje dejavnosti na črno pravnega subjekta, ki ima sedež v državi članici Evropske unije, Evropskem gospodarskem prostoru ali Švicarski konfederaciji 7](#_Toc5707758)

[3.5 Prepoved dejavnosti na črno 8](#_Toc5707759)

[3.6 Prekršek in hujši prekršek opravljanja dejavnosti na črno 8](#_Toc5707760)

[4.0 DELO NA ČRNO POSAMEZNIKOV – »ŠUŠMARJEV« 8](#_Toc5707761)

[4.1 Prepoved dela in dejavnosti na črno posamezniku 8](#_Toc5707762)

[4.2 Prekršek in hujši prekršek dela in dejavnosti na črno posameznika 8](#_Toc5707763)

[5.0 OMOGOČANJE DELA NA ČRNO 8](#_Toc5707764)

[5.1 Omogočanje dela na črno s strani posameznikov 8](#_Toc5707765)

[5.2 Omogočanje dela na črno s strani poslovnih subjektov 9](#_Toc5707766)

[6.0 RAZMEJITEV MED DELOM IN ZAPOSLOVANJEM NA ČRNO 9](#_Toc5707767)

[7.0 IZJEME OD DELA NA ČRNO 9](#_Toc5707768)

[7.1 Sosedska pomoč 10](#_Toc5707769)

[7.2 Sorodstvena pomoč 10](#_Toc5707770)

[7.3 Nujno delo 10](#_Toc5707771)

[7.4 Humanitarno in karitativno delo ter delo za invalidske organizacije 10](#_Toc5707772)

[7.5 Prostovoljsko delo 11](#_Toc5707773)

[7.6 Dobrodelno delo 11](#_Toc5707774)

[7.7 Osebno dopolnilno delo 11](#_Toc5707775)

[8.0 POGOSTA VPRAŠANJA IN ODGOVORI 12](#_Toc5707776)

1.0 DELO NA ČRNO

Delo na črno je, ko posameznik ali domača ali tuja pravna oseba ali samostojni podjetnik na območju Republike Slovenije opravlja dejavnost oziroma delo, ki ni ustrezno registrirano, vpisano v ustanovitvenem aktu ali priglašeno, ali za katero nima z zakonom predpisanih listin o izpolnjevanju pogojev. Delo na črno je tudi, če pravna oseba, tuj pravni subjekt ali samozaposlena oseba opravlja dejavnost kljub prepovedi opravljanja dejavnosti.

Razmejitev med delom in dejavnostjo ni ostra. Odloča se v vsakem posameznem primeru. Pridobitna dejavnost je vsaka dejavnost, ki se opravlja na trgu zaradi pridobivanja dobička. Kot dejavnost je nujno opredeliti tudi dela, za katera je priglasitev oziroma registracija zaradi posebnih pogojev obvezna.

Fizična oseba, ki nastopa na trgu s pridobitnim namenom in ne opravlja dela v odvisnem delovnem, civilno pogodbenem razmerju ali kateri drugi obliki legalnega dela, mora dejavnost ustrezno registrirati.

2.0 NADZOR DELA NA ČRNO

[Zakon o preprečevanju dela in zaposlovanja na črno - ZPDZC-1](http://www.pisrs.si/Pis.web/pregledPredpisa?id=ZAKO6765) je bil objavljen 5. 5. 2014. Začel je veljati 20. 5. 2014 in se v pretežnem delu uporablja od 18. 8. 2014. Nov sistem osebnega dopolnilnega dela se uporablja od 1. januarja 2015 dalje.

Po ZPDZC-1 je za nadzor dela na črno pristojnih več nadzornih organov. Za nadzor so poleg Finančne uprave Republike Slovenije (FURS) za posamezne vsebine pristojni tudi

* [Tržni inšpektorat Republike Slovenije](http://WWW.TI.GOV.SI) (TIRS),
* [Inšpektorat Republike Slovenije za infrastrukturo](http://WWW.II.GOV.SI) (IRSI),
* [Inšpektorat RS za kmetijstvo, gozdarstvo, lovstvo in ribištvo na tržnicah](http://WWW.IKGLR.GOV.SI) (IRSKGH),
* [Zdravstveni inšpektorat Republike Slovenije](http://WWW.ZI.GOV.SI) (ZIRS),
* [Inšpektorat Republike Slovenije za šolstvo in šport](http://www.iss.gov.si/) (IRSŠŠ) ter
* [Inšpektorat Republike Slovenije za notranje zadeve](http://www.mnz.gov.si/si/varnost_in_nadzor/inspektorat_rs_za_notranje_zadeve/) (IRSNZ).

2.1 Nadzor Finančne uprave Republike Slovenije

FURS je pristojna za nadzor in odkrivanje prekrškov ter vodenje in odločanje v prekrškovnem postopku nad delom na črno v celoti.

Informacije glede posredovanja prijav so dostopne na povezavi: [Prijava](http://www.fu.gov.si/kontakti/#c4926).

2.2 Nadzor Tržnega inšpektorata Republike Slovenije

[Tržni inšpektorat Republike Slovenije](http://WWW.TI.GOV.SI) (TIRS) je pristojen za nadzor in odkrivanje prekrškov ter vodenje in odločanje v prekrškovnem postopku nad delom na črno, omogočanjem dela na črno in nedovoljenim oglaševanjem v delu, ki se nanaša na pravne osebe in samozaposlene osebe ter na tuje pravne subjekte, ki so pravne osebe ali samozaposlene osebe.

2.3 Nadzor Inšpektorata Republike Slovenije za infrastrukturo

[Inšpektorat Republike Slovenije za infrastrukturo](http://WWW.II.GOV.SI) (IRSI) je pristojen za nadzor in odkrivanje prekrškov ter vodenje in odločanje v prekrškovnem postopku za področja, na katerih izvaja pristojnost po posebnih zakonih tudi nad delom na črno, omogočanjem dela na črno  in nedovoljenim oglaševanjem v delu, ki se nanaša na pravne osebe, samozaposlene osebe, tuje pravne subjekte, ki so pravne osebe ali samozaposlene osebe, za področja, na katerih izvaja pristojnost po posebnih zakonih.

2.4 Nadzor drugih nadzornih organov nad izpolnjevanjem posebnih pogojev za opravljanje dejavnosti

Za nadzor in odkrivanje prekrškov ter vodenje in odločanje v prekrškovnem postopku nad delom na črno, ki se nanaša na izpolnjevanje posebnih pogojev za opravljanje dejavnosti, so pristojni nadzorni organi, pristojni za nadzor na področju: kmetijstva in okolja - [Inšpektorat RS za kmetijstvo, gozdarstvo, lovstvo in ribištvo na tržnicah](http://WWW.IKGLR.GOV.SI) (IRSKGH), energetike in prostora - [Inšpektorat Republike Slovenije za infrastrukturo](http://WWW.II.GOV.SI) (IRSI), zdravja - [Zdravstveni inšpektorat Republike Slovenije](http://WWW.ZI.GOV.SI) (ZIRS), šolstva in športa - [Inšpektorat Republike Slovenije za šolstvo in šport](http://www.iss.gov.si/) (IRSŠŠ) ter notranjih zadev - [Inšpektorat Republike Slovenije za notranje zadeve](http://www.mnz.gov.si/si/varnost_in_nadzor/inspektorat_rs_za_notranje_zadeve/) (IRSNZ).

2.5 Ugotavljanje kršitev s strani drugih nadzornih organov

Drugi nadzorni organi, ki niso nadzorni organi, navedeni v 1. in 2. odstavku 18. člena ZPDZC-1, in ki pri opravljanju nalog inšpekcijskega nadzora na podlagi svojih predpisov ugotovijo kršitve ZPDZC-1, ugotovijo dejansko stanje in o ugotovitvah sestavijo zapisnik, ki ga posredujejo pristojnemu nadzornemu organu.

Vsi nadzorni organi, ki pri izvajanju svojih pooblastil ugotovijo, da obstaja sum neizpolnjevanja davčnih obveznosti oziroma neplačanih prispevkov za obvezna socialna zavarovanja morajo po ZPDZC-1 o tem obvestiti Finančno upravo Republike Slovenije.

Drugi nadzorni organi posredujejo zapisnike o ugotovitvah kršitev iz pristojnosti FURS na naslov [prijave.fu@gov.si](mailto:prijave.fu@gov.si).

2.6 Ukrepi in posledice v primeru kršitev dela na črno

**Prepoved dela in dejavnosti na črno**

Če pri izvajanju svojih pristojnosti organ, pristojen za nadzor dela in dejavnosti na črno, ugotovi kršitve, z odločbo prepove opravljanje dejavnosti ali dela na črno. Zoper odločbo o prepovedi opravljanja dejavnosti ali dela na črno je dovoljena pritožba. Rok za pritožbo je 8 dni od dneva vročitve. Pritožba zoper odločbo ne zadrži izvršitve odločbe.

**Ukrepi po Zakonu o finančni upravi**

V okviru izvajanja nadzora po ZPDZC-1 uradne osebe FURS izvajajo tudi pooblastila in ukrepe po [Zakonu o finančni upravi - ZFU](http://www.pisrs.si/Pis.web/pregledPredpisa?id=ZAKO6792). Uradne osebe pri opravljanju nalog uporabljajo pooblastila v potrebnem obsegu in glede na namen konkretnega primera. Pri tem med drugim lahko uradna oseba tudi zaseže listine, dokumente, nosilce zbirk podatkov in druge stvari, pregleduje naprave, blago in druge stvari, vstopi na vsa zemljišča, v objekte, poslovne prostore, ki se uporabljajo za opravljanje dejavnosti ali pridobivanje dohodkov, in si jih ogleda in pregleda. Za poslovne prostore štejejo tudi stanovanjski prostori, ki jih je zavezanec določil kot svoj sedež oziroma kot poslovni prostor, kjer opravlja dejavnost. Vstop v stanovanje je možen v skladu z 22. členom ZFU z dovoljenjem uporabnika stanovanja ali na podlagi odločbe pristojnega sodišča.

Kadar uradna oseba ugotovi, da je kršen zakon ali drug predpis, katerega izvajanje nadzoruje, lahko tudi v skladu s 37. členom ZFU z odločbo prepove opravljanje dejavnosti in tudi hkrati zapečati poslovne prostore, dokumente ali predmete. To lahko stori le, če je nujno potrebno zaradi preprečitve nadaljnjih kršitev. Prepoved se izreče do odprave nepravilnosti, zapečatenje pa za 15 dni, kar se lahko podaljša na 60 dni.

**Ukrepi po Zakonu o inšpekcijskem nadzoru**

Finančni inšpektor v nadzoru po ZPDZC-1 izvaja tudi pooblastila in ukrepe po [Zakonu o inšpekcijskem nadzoru - ZIN](http://www.pisrs.si/Pis.web/pregledPredpisa?id=ZAKO3209).

**Prekrškovni postopek**

Če pri izvajanju nadzora po ZPDZC-1 nadzorni organ ugotovi storitev prekrškov tega predpisa, v skladu s pristojnostjo in pooblastili prekrškovno ukrepa. V prekrškovnih postopkih prekrškovni organ ravna v skladu z [Zakonom o prekrških - ZP-1](http://www.pisrs.si/Pis.web/pregledPredpisa?id=ZAKO2537).

V postopkih kaznovanja zaradi storitve prekrška so globe predpisane po ZPDZC-1. Za prekrške se lahko v hitrem postopku izreče globa tudi v znesku, ki je višji od najnižje predpisane globe, določene s tem zakonom.

Kdor stori tak prekršek iz koristoljubnosti ali pa je pridobljena večja protipravna premoženjska korist, se kaznuje s trikrat višjo globo od predpisane globe, razen pri prekršku opravljanja dejavnosti in dela na črno s strani posameznika, za katerega je pri prekršku iz koristoljubnosti ali pri prekršku, pri katerem je pridobljena večja protipravna premoženjska korist, predpisana globa od 3.000 do 15.000 eurov. Večja protipravna premoženjska korist je korist, ki presega 5.000 evrov.

Premoženjska korist, pridobljena s kršitvijo dela in dejavnosti na črno, se odvzame. Glede odvzema premoženjske koristi nadzorni organi ravnajo v skladu z zakonom, ki ureja prekrške.

**Druge posledice zaradi kršitev dela in zaposlovanja na črno**

Ugotovitev kršitev iz področja ZPDZC-1 ima lahko poleg upravnih in prekrškovnih ukrepov, ki jih izvedejo pristojni organi po ZPDZC-1, tudi druge posledice.

Nadzorni organ o kršitvah dela in zaposlovanja na črno v zvezi s postopki ukrepov aktivne politike zaposlovanja, v zvezi s postopki odobritve delovnih dovoljenj tujcem, v zvezi z evidenco brezposelnih oseb in evidenco delodajalcev z negativno referenco obvesti Zavod Republike Slovenije za zaposlovanje (ZRSZ).

ZRSZ **preneha voditi osebo v evidenci brezposelnih oseb** in evidenci oseb, vključenih v programe aktivne politike zaposlovanja, v evidenci oseb, prijavljenih pri ZRSZ na podlagi drugih zakonov, če med drugim ni dala resničnih podatkov o izpolnjevanju pogojev za pridobitev statusa brezposelne osebe, dela ali je zaposlena na črno, v skladu [Zakonom o urejanju trga dela](http://www.pisrs.si/Pis.web/pregledPredpisa?id=ZAKO5840) (ZUTD).

**Pravica do denarnega nadomestila za primer brezposelnosti** **preneha** tudi, če je brezposelni dal neresnične podatke o izpolnjevanju pogojev za pridobitev denarnega nadomestila, če je ugotovljeno, da dela ali je zaposlen na črno, če ga ZRSZ preneha voditi v evidenci brezposelnih oseb, kot to določa ZUTD.

**Postopki odobritve delovnih dovoljenj tujcem** - Za dve leti je prepovedana izdaja dovoljenja za zaposlitev ali dovoljenje za delo tujca, tujcu tudi v primeru, ko mu je pravnomočno izrečena kazen globe za prekršek po ZPDZC-1 (glej [Zakon o zaposlovanju in delu tujcev - ZZDT-1](http://www.pisrs.si/Pis.web/pregledPredpisa?id=ZAKO6002)).

**Postopki odobritve dovoljenj tujcem** - v skladu z [Zakon o zaposlovanju, samozaposlovanju in delu tujcev - ZZSDT](http://www.pisrs.si/Pis.web/pregledPredpisa?id=ZAKO6655) je delodajalcu, tujemu delodajalcu, delodajalcu iz prvega odstavka 42. člena ZZSDT ali naročniku dela prepovedano zaposlovanje in delo tujcev oziroma izvajanje storitev med drugim tudi, če mu je bila pravnomočno izrečena globa po peti alineji prvega odstavka 23. člena ZPDZC-1 – pet let od pravnomočnosti odločbe. Dve leti od pravnomočnosti odločbe je prepovedano zaposlovanje tujcu, ki mu je bila pravnomočno izrečena globa po tretjem odstavku 23. člena ZPDZC-1.

3.0 DELO NA ČRNO POSLOVNIH SUBJEKTOV

Poslovni subjekt opravlja dejavnost na črno, če pred začetkom opravljanja dejavnosti le te nima vpisane ali registrirane in če za opravljanje dejavnosti, za katero so predpisani posebni pogoji, pred začetkom opravljanja dejavnosti nima predpisanih listin o izpolnjevanju pogojev za opravljanje dejavnosti.

Gospodarska družba pridobi lastnost pravne osebe z vpisom v sodni register pri krajevno pristojnem okrožnem sodišču.

Dejavnost na črno je tudi, če jo pravna oseba, tuj pravni subjekt ali samozaposlena oseba opravlja kljub prepovedi opravljanja dejavnosti.

Poslovni subjekti po ZPDZC-1:

* **pravna oseba** je gospodarska družba, zadruga, zavod ali druga pravna oseba, ki opravlja registrirano dejavnost in ima sedež v Republiki Sloveniji, državi članici Evropske unije, Evropskem gospodarskem prostoru ali Švicarski konfederaciji;
* **samozaposlena oseba** je fizična oseba, ki opravlja pridobitno dejavnost ali drugo dovoljeno dejavnost;
* **tuj pravni subjekt** je tuja pravna oseba ali tuja samozaposlena oseba, ki nima sedeža ali prebivališča v Republiki Sloveniji ali v državi članici Evropske unije, Evropskem gospodarskem prostoru ali Švicarski konfederaciji

3.1 Opravljanje dejavnosti na črno pravne osebe ali tujega pravnega subjekta, ki je pravna oseba

Pravna oseba ali tuj pravni subjekt, ki je pravna oseba, mora pred začetkom opravljanja posamezno dejavnost določiti v ustanovitvenem aktu. Če je za opravljanje posamezne dejavnosti predpisano izpolnjevanje posebnih pogojev, mora pravna oseba ali tuj pravni subjekt, ki je pravna oseba, pred začetkom opravljanja dejavnosti pridobiti še predpisane listine o izpolnjevanju pogojev za opravljanje dejavnosti, določene v ustanovitvenem aktu.

Za tuj pravni subjekt se šteje tuja pravna oseba ali tuja samozaposlena oseba, ki nima sedeža ali prebivališča v RS ali v državi članici EU, EGP ali Švicarski konfederaciji.

Z globo od 2.000 do 26.000 evrov se za prekršek kaznuje pravna oseba ali tuj pravni subjekt, ki je pravna oseba, kadar opravlja dejavnost, ki ni določena v ustanovitvenem aktu, ali če nima z zakonom predpisanih listin o izpolnjevanju pogojev za opravljanje dejavnosti, določene v ustanovitvenem aktu. Z globo od 520 do 2.600 evrov se kaznuje za prekršek tudi odgovorna oseba pravne osebe ali tujega pravnega subjekta, ki je pravna oseba.

3.2 Opravljanje dejavnosti na črno samozaposlene osebe ali tujega pravnega subjekta, ki je samozaposlena oseba

Samozaposlena oseba ali tuj pravni subjekt, ki je samozaposlena oseba, mora pred začetkom opravljanja posamezno dejavnost vpisati v register ali z zakonom določen vpisnik. Če je za opravljanje posamezne dejavnosti predpisano izpolnjevanje posebnih pogojev, mora samozaposlena oseba ali tuj pravni subjekt, ki je samozaposlena oseba, pred začetkom opravljanja dejavnosti pridobiti še predpisane listine o izpolnjevanju pogojev za opravljanje registrirane dejavnosti.

Samostojni podjetnik posameznik lahko začne opravljati dejavnost, ko je pri [Agenciji RS za javnopravne evidence in storitve (AJPES)](http://www.ajpes.si/registri) vpisan v [Poslovni register Slovenije (PRS)](http://www.ajpes.si/Registri/Poslovni_register/Splosno). Če podjetje podjetnika ustreza merilom za srednje in velike družbe po ZGD, se zanj smiselno uporabljajo določbe [Zakona o Poslovnem registru Slovenije](http://www.pisrs.si/Pis.web/pregledPredpisa?id=ZAKO3726).

Z globo od 2.000 do 26.000 evrov se za prekršek kaznuje samozaposlena oseba ali tuj pravni subjekt, ki je samozaposlena oseba, kadar opravlja dejavnost, ki ni vpisana v register, ali če nima z zakonom predpisanih listin o izpolnjevanju pogojev za opravljanje te dejavnosti. Z globo od 520 do 2.600 evrov se kaznuje za prekršek tudi odgovorna oseba samozaposlene osebe ali tujega pravnega subjekta, ki je samozaposlena oseba.

3.3 Opravljanje dejavnosti na črno tujega pravnega subjekta, brez registrirane podružnice ali predpisanega dovoljenja

Tuj pravni subjekt, ki mora po predpisih za opravljanje dejavnosti v Republiki Sloveniji registrirati podružnico ali pridobiti predpisano dovoljenje, opravlja dejavnost na črno, če navedenega ne izpolni pred začetkom opravljanja dejavnosti.

Za tuj pravni subjekt se šteje tuja pravna oseba ali tuja samozaposlena oseba, ki nima sedeža ali prebivališča v RS ali v državi članici EU, EGP ali Švicarski konfederaciji.

Določba prvega odstavka 680. člena Zakona o gospodarskih družbah – ZGD-1 določa, da pred vpisom podružnice v poslovni register tuje podjetje ne sme začeti opravljati dejavnosti v Republiki Sloveniji. Obveznost vpisa podružnice tujega podjetja v sodni register določa [Zakon o gospodarskih družbah - ZGD-1.](http://www.pisrs.si/Pis.web/pregledPredpisa?id=ZAKO4291) Obveznost vpisa v register davčnih zavezancev določa ZFU (6. točka 50. člen ZFU).

Z globo od 2.000 do 26.000 evrov se za prekršek kaznuje tuj pravni subjekt, kadar opravlja dejavnost v Republiki Sloveniji brez registrirane podružnice ali brez predpisanega dovoljenja. Z globo od 520 do 2.600 evrov se kaznuje za prekršek tudi odgovorna oseba tujega pravnega subjekta.

3.4 Opravljanje dejavnosti na črno pravnega subjekta, ki ima sedež v državi članici Evropske unije, Evropskem gospodarskem prostoru ali Švicarski konfederaciji

Pravni subjekt, ki ima sedež v državi članici Evropske unije, Evropskem gospodarskem prostoru ali Švicarski konfederaciji, mora na območju Republike Slovenije opravljati dejavnost v skladu z [Zakonom o storitvah na notranjem trgu - ZSNT](http://www.pisrs.si/Pis.web/pregledPredpisa?id=ZAKO5508). ZSNT je splošni akt, ki med drugim [ponudnike storitev obvešča](http://www.mgrt.gov.si/si/delovna_podrocja/notranji_trg/sektor_za_storitve/implementacija_direktive_o_storitvah/) in jih usmerja na področne akte, ki vsebinsko urejajo in regulirajo opravljanje posameznih storitev, ki spadajo v okvir [Direktive Evropskega parlamenta in Sveta 2006/123/ES o storitvah na notranjem trgu](http://eur-lex.europa.eu/legal-content/SL/TXT/HTML/?uri=CELEX:32006L0123&from=SL) (DSNT).

ZSNT v 2. členu določa, da se zakon uporablja za izdajo dovoljenj, potrebnih za začetek opravljanja storitev, in za čezmejno opravljanje storitev, s strani ponudnikov storitev s sedežem v državah članicah, vendar ob upoštevanju omejitev iz 3. in 4. člena istega zakona, za katere se zakon ne uporablja.

Koristna povezava: Spletna stran Zavod Republike Slovenije za zaposlovanje – Obrazci: [Izvajanje storitev državljanov ali delodajalcev iz EU](http://www.ess.gov.si/storitve/obrazci/obrazci_za_zaposlovanje_tujcev)

Pravni subjekt s sedežem v EU, EGP ali Švicarski konfederaciji, ki opravlja storitev v RS, mora predložiti ime pravnega subjekta, podatek o registru in registrsko številko ali enakovredno sredstvo identifikacije v tem registru, če je vpisan v sodnem registru ali kakšnem drugem registru. V kolikor gre za obrtno dejavnost, opredeljeno v 2. in 5. členu [Obrtnega zakona](http://www.pisrs.si/Pis.web/pregledPredpisa?id=ZAKO355) in določeno v [Uredbi o določitvi obrtnih dejavnosti in obrti podobnih dejavnosti](http://www.pisrs.si/Pis.web/pregledPredpisa?id=URED4025), se mora pred začetkom opravljanja takšne dejavnosti ta subjekt začasno vpisati v obrtni register in pridobiti dovoljenje za občasno opravljanje dejavnosti.

Pravni subjekt s sedežem v EU, EGP ali Švicarski konfederaciji, ki opravlja storitev v RS, se mora vpisati tudi v register davčnih zavezancev. Obveznost vpisa v register davčnih zavezancev določa [Zakon o finančni upravi - ZFU](http://www.fu.gov.si/fileadmin/Internet/Nadzor/videch/AppData/Local/Microsoft/Windows/INetCache/ZPZDC-1/Zakonu%20o%20finančni%20upravi%20-ZFU). V skladu z določbami [Zakona o davku na dodano vrednost - ZDDV-1](http://www.pisrs.si/Pis.web/pregledPredpisa?id=ZAKO4701) se mora identificirati za namene DDV v Sloveniji.

Z globo od 2.000 do 26.000 evrov se za prekršek kaznuje pravni subjekt, ki ima sedež v državi članici Evropske unije, Evropskem gospodarskem prostoru ali Švicarski konfederaciji, kadar ne opravlja dejavnosti storitev v skladu z ZSNT. Z globo od 520 do 2.600 evrov se kaznuje za prekršek tudi odgovorna oseba pravnega subjekta, ki ima sedež v državi članici Evropske unije, Evropskem gospodarskem prostoru ali Švicarski konfederaciji.

3.5 Prepoved dejavnosti na črno

Nadzorni organ, pristojen za nadzor dejavnosti na črno, opravljanje dejavnosti na črno prepove z odločbo. Prepoved učinkuje, dokler kršitelj opravljanja dejavnosti ustrezno ne vpiše, priglasi, registrira ali pridobi predpisane listine o izpolnjevanju pogojev.

3.6 Prekršek in hujši prekršek opravljanja dejavnosti na črno

Kdor stori prekršek opravljanja dejavnosti na črno iz koristoljubnosti ali pa je pridobljena večja protipravna premoženjska korist, se kaznuje s trikrat višjo globo od predpisane globe. Večja protipravna premoženjska korist je korist, ki presega 5.000 eurov. Premoženjska korist, pridobljena s kršitvijo dejavnosti na črno, se odvzame v skladu z zakonom, ki ureja prekrške.

4.0 DELO NA ČRNO POSAMEZNIKOV – »ŠUŠMARJEV«

Posameznik pridobi pravico opravljanja gospodarske dejavnosti z vpisom v evidenco samostojnih podjetnikov posameznikov oz. z registracijo gospodarske družbe.

Če je za opravljanje dejavnosti predpisan vpis v drug primaren register, posameznik pridobi pravico opravljanja dejavnosti z vpisom v z zakonom predpisan register ali vpisnik.

Posameznik, ki opravlja dejavnost ali delo in ni vpisan ali nima priglašenega dela, kakor to določa ZPDZC-1 ali drugi zakoni, opravlja delo ali dejavnost na črno.

4.1 Prepoved dela in dejavnosti na črno posamezniku

Nadzorni organ, pristojen za nadzor dejavnosti in dela na črno, pri posamezniku opravljanje dela in dejavnosti na črno prepove z odločbo. Prepoved učinkuje, dokler posameznik opravljanja dela ali dejavnosti ustrezno ne priglasi ali registrira oziroma dokler ne izpolni vseh pogojev za opravljanje dejavnosti, če so posebni pogoji predpisani.

4.2 Prekršek in hujši prekršek dela in dejavnosti na črno posameznika

Z globo od 1.000 do 7.000 evrov se za prekršek kaznuje posameznik, kadar opravlja dejavnost ali delo in ni vpisan ali nima priglašenega dela. Kdor stori tak prekršek iz koristoljubnosti ali pa je pridobljena večja protipravna premoženjska korist, se kaznuje z globo 3.000 do 15.000 evrov. Večja protipravna premoženjska korist je korist, ki presega 5.000 evrov. Premoženjska korist, pridobljena s kršitvijo dela in dejavnosti na črno, se odvzame v skladu z zakonom, ki ureja prekrške.

5.0 OMOGOČANJE DELA NA ČRNO

Prepovedano je omogočanje dela na črno, za kar šteje dejanje, s katerim delodajalec ali posameznik omogoči opravljanje dela na črno eni ali več osebam, za katere ve, da opravlja delo na črno. Prepovedano je tudi omogočanje dela na črno, če delodajalec ali posameznik sklene pogodbo o opravljanju dela z drugo pravno osebo, tujim pravnim subjektom, samozaposleno osebo ali posameznikom, za katere ve, da opravlja delo na črno.

5.1 Omogočanje dela na črno s strani posameznikov

FURS je pristojen za nadzor in odkrivanje prekrškov ter vodenje in odločanje v prekrškovnem postopku nad omogočanjem dela na črno, ki se nanaša na posameznike. [Inšpektorat Republike Slovenije za infrastrukturo](http://WWW.II.GOV.SI) (IRSI) je pristojen za nadzor in odkrivanje prekrškov ter vodenje in odločanje v prekrškovnem postopku za področja, na katerih izvaja pristojnost po posebnih zakonih, tudi ko v nasprotju z [ZPDZC-1](http://www.pisrs.si/Pis.web/pregledPredpisa?id=ZAKO6765) omogoči delo na črno posameznik na področjih, na katerih IRSI izvaja pristojnost po posebnih zakonih.

**Prekršek:** Z globo od 1.000 do 5.000 evrov se za prekršek omogočanja dela na črno kaznuje posameznik. Kdor stori tak prekršek iz koristoljubnosti ali pa je pridobljena večja protipravna premoženjska korist, se kaznuje s trikrat višjo globo od predpisane globe. Večja protipravna premoženjska korist je korist, ki presega 5.000 evrov.

5.2 Omogočanje dela na črno s strani poslovnih subjektov

[Tržni inšpektorat Republike Slovenije](http://WWW.TI.GOV.SI) (TIRS) je pristojen za nadzor in odkrivanje prekrškov ter vodenje in odločanje v prekrškovnem postopku nad omogočanjem dela na črno, ki se nanaša na pravne osebe in samozaposlene osebe ter na tuje pravne subjekte, ki so pravne osebe ali samozaposlene osebe. [Inšpektorat Republike Slovenije za infrastrukturo](http://WWW.II.GOV.SI) (IRSI) je pristojen za nadzor in odkrivanje prekrškov ter vodenje in odločanje v prekrškovnem postopku za področja, na katerih izvaja pristojnost po posebnih zakonih, tudi ko v nasprotju z [ZPDZC-1](http://www.pisrs.si/Pis.web/pregledPredpisa?id=ZAKO6765) omogoči delo na črno pravna oseba, samozaposlena oseba, tuj pravni subjekt, ki je pravna oseba ali samozaposlena oseba, delodajalec, na področjih, na katerih IRSI izvaja pristojnost po posebnih zakonih.

**Prekršek:** Z globo od 2.600 do 15.600 evrov se kaznuje delodajalec, ki ni posameznik, kadar omogoči opravljanje dela na črno eni ali več osebam, za katere ve, da opravljajo delo na črno, ali če sklene pogodbo glede opravljanja dela z drugo pravno osebo, tujim pravnim subjektom, samozaposleno osebo ali posameznikom, za katere ve, da opravljajo delo na črno. Z globo od 420 do 1.600 evrov se kaznuje za prekršek omogočanja dela na črno tudi odgovorna oseba delodajalca, Kdor stori tak prekršek iz koristoljubnosti ali pa je pridobljena večja protipravna premoženjska korist, se kaznuje s trikrat višjo globo od predpisane globe. Večja protipravna premoženjska korist je korist, ki presega 5.000 evrov.

6.0 RAZMEJITEV MED DELOM IN ZAPOSLOVANJEM NA ČRNO

Razlika je v tem, za koga, na kakšni podlagi oziroma v kakšnem statusu ali razmerju tisti, ki delo opravlja, to dela. Ali posameznik delo opravlja oziroma nastopa na trgu v neodvisnem razmerju, samostojno, brez navodil naročnika, na svoj račun?

Vprašanje zaposlovanja na črno se nanaša na vprašanje, ali je delodajalec z delavcem ustrezno uredil pravno razmerje.

Fizična oseba, ki neodvisno nastopa na trgu s pridobitnim namenom in ne opravlja dela v odvisnem delovnem, civilno pogodbenem razmerju ali kateri drugi obliki, ki ni delo ali zaposlovanje na črno po ZPDZC-1, mora dejavnost ustrezno registrirati.

7.0 IZJEME OD DELA NA ČRNO

Izjeme od dela na črno so sosedska pomoč, sorodstvena pomoč, nujno delo, humanitarno delo, karitativno delo, delo za invalidske organizacije in prostovoljsko ter dobrodelno delo in osebno dopolnilno delo.

Koristna povezava: [Dejavnosti in dela, ki niso delo ali zaposlovanje na črno (izjeme) – vprašanja in odgovori](http://www.fu.gov.si/fileadmin/Internet/Nadzor/Podrocja/Nadzor_dela_in_zaposlovanja_na_crno/Vprasanja_in_odgovori/Vprasanja_in_odgovori_1_izdaja_Dejavnosti_in_dela_ki_niso_delo_ali_zaposlovanje_na_crno_izjeme.pdf)

7.1 Sosedska pomoč

Za sosedsko pomoč se štejejo opravljanje dela med sosedi posamezniki, kadar med njimi obstaja določena bližina v smislu prebivanja, če med njimi ni sklenjene pogodbe in je delo opravljeno brez plačila, kakor tudi druge oblike sosedske pomoči, določene v drugem zakonu.

7.2 Sorodstvena pomoč

Za sorodstveno pomoč se šteje brezplačno opravljanje del in storitev, kadar jih posameznik opravlja za zakonca ali osebo, s katero živi v zunajzakonski skupnosti, partnerja v registrirani istospolni skupnosti ali za osebe, s katerimi je v sorodstvu v ravni vrsti ali stranski vrsti do vštetega tretjega kolena ter v sorodstvu po svaštvu do vštetega drugega kolena.

Krvni sorodniki v ravni vrsti so stari starši, starši, otroci, vnuki, pravnuki. Krvni sorodniki v stranski vrsti do vštetega tretjega kolena so bratje, sestre, nečaki oziroma nečakinje, strici, tete. Sorodniki po svaštvu do vštetega drugega kolena so tasti, tašče, zeti, snahe, očimi, mačehe, pastorki, pastorke.

7.3 Nujno delo

Za opravljanje nujnih del za preprečitev nesreč ali odstranitev posledic naravnih in drugih nesreč se štejejo vsa dela, ki so namenjena preprečevanju naravnih nesreč ali odstranjevanju posledic naravnih in drugih nesreč.

7.4 Humanitarno in karitativno delo ter delo za invalidske organizacije

Za humanitarno in karitativno delo ter delo za invalidske organizacije se šteje brezplačno opravljanje dela za organizacije, ki imajo status humanitarne, karitativne ali invalidske organizacije.

**Humanitarne organizacije -** Pravne subjekte, ki lahko pridobijo status humanitarne organizacije, ki deluje v javnem interesu na področju socialnega in zdravstvenega varstva, humanitarne dejavnosti, pogoje in merila za pridobitev in prenehanje statusa ter financiranje in lastnino humanitarnih organizacij ureja [Zakon o humanitarnih organizacijah](http://www.uradni-list.si/1/content?id=45459) (ZHO).

Humanitarne organizacije svojo dejavnost v celoti ali pretežno opravljajo s prostovoljci, ki delo opravljajo po svobodni odločitvi in brez plačila. Usluge in storitve humanitarna organizacija nudi pomoči potrebnim brez plačila. Za plačilo se ne šteje prispevek k materialnim stroškom izvajanja programa storitev. Razvid humanitarnih organizacij vodita pristojni ministrstvi.

Povezava do spletnih strani MDDSZ – [Humanitarne organizacije](http://www.mddsz.gov.si/si/delovna_podrocja/sociala/humanitarne_organizacije/)

Za humanitarno delo se šteje tudi brezplačno opravljanje dela za zagotovitev pripravljenosti, usposobljenosti in izvajanje nalog zaščite, reševanja in pomoči v nevladnih organizacijah, ki delujejo v javnem interesu na področju varstva pred naravnimi in drugimi nesrečami v skladu s predpisi.

**Invalidske organizacije -** Status, področje, delovanje, financiranje in lastnino invalidskih in reprezentativnih invalidskih organizacij ureja [Zakon o invalidskih organizacijah](http://www.pisrs.si/Pis.web/pregledPredpisa?id=ZAKO1460) - ZInvO, po katerem je invalidska organizacija društvo ali zveza društev, ki deluje v javnem interesu na področju invalidskega varstva. Organizacija je ustanovljena po [Zakonu o društvih](http://www.pisrs.si/Pis.web/pregledPredpisa?id=ZAKO4242), na podlagi ZInvO pa pridobi status delovanja v javnem interesu na podlagi vloge za priznanje, vložene na MDDSZ.

Povezava do spletnih strani MDDSZ – [Invalidske organizacije](http://www.mddsz.gov.si/si/delovna_podrocja/invalidi_vzv/invalidske_organizacije/)

**Karitativne organizacije** – so kolektivne organizacije, ki opravljajo dejavnost, katere namen je uresničevati karitativno in socialno poslanstvo Cerkve. Brezplačno delo opravljajo prostovoljci. Poslanstvo uresničujejo ob upoštevanju katoliških načel in kanonske zakonodaje.

7.5 Prostovoljsko delo

Za prostovoljsko delo se šteje opravljanje dela v skladu [Zakonom o prostovoljstvu](http://zakonodaja.gov.si/rpsi/r02/predpis_ZAKO5532.html). Prostovoljsko delo podrobneje ureja [Pravilnik o področjih prostovoljskega dela in vpisniku](http://zakonodaja.gov.si/rpsi/r07/predpis_PRAV10787.html).

Za prostovoljsko delo se ne šteje brezplačno opravljanje dela:

* za katero je pogoj, ali se prejme plačilo, druga premoženjska korist, oprostitev materialne obveznosti ali nagrada;
* ki je namenjeno zadovoljevanju zgolj osebnih interesov članov v članski organizaciji in ni v splošno družbeno korist;
* za katero je glede na naravo dela potrebno skleniti pogodbo o zaposlitvi;
* če obveznost opravljanja temelji na pravnem poslu, ki ga ne določa ta zakon, ali pa ga je ena oseba dolžna izvajati za drugo fizično ali pravno osebo na temelju zakona ali drugega predpisa ali na podlagi sodne odločbe;
* ki je običajno v sorodstvenih ali prijateljskih odnosih;
* z namenom strokovnega usposabljanja brez sklenitve pogodbe o zaposlitvi v skladu zakonom, ki ureja delovna razmerja, ali drugim zakonom.

Prvi odstavek 7. člena ZProst  določa, da je organizirano prostovoljstvo prostovoljsko delo, ki se skladno z določbami  ZProst opravlja v okviru prostovoljskih organizacij, kot jih opredeljuje prvi odstavek 9. člena ZProst in ga posameznik izvaja redno in najmanj 24 ur letno.

Prostovoljske organizacije po ZProst  so pravne osebe zasebnega prava, vpisane v [vpisnik prostovoljskih organizacij](http://www.fu.gov.si/fileadmin/Internet/Nadzor/KraljM/AppData/Local/Microsoft/Windows/INetCache/Content.Outlook/PSIT9WO0/Koristni%20ink:http:/www.ajpes.si/registri/poslovni_register/vpis_prostovoljskih_organizacij/splosno), katerih delovanje je z zakonom opredeljeno kot nepridobitno in katerih osnovna dejavnost ni v nasprotju z opredelitvijo prostovoljstva, določenega v 2. členu ZProst, in ki zagotavljajo in usposabljajo prostovoljce za prostovoljsko delo ali v katerih se prostovoljsko delo izvaja v dobro drugih ali v splošno korist.

Prepovedano je izkoriščanje ali zloraba prostovoljcev, kar je vsaka uporaba prostovoljskega dela z namenom pridobivanja ali povečanja premoženjske koristi. Prostovoljskega dela ni mogoče opravljati na delih in nalogah, za katere ima posameznik pri isti organizaciji sklenjeno pogodbo o zaposlitvi. ZDR-1 ne pozna volonterskega - prostovoljnega dela. V kolikor gre za delo na podlagi pogodbe o zaposlitvi, je obveznost plačila delodajalca v zameno za osebno opravljanje dela temeljna pogodbena obveznost delodajalca. Da mora delodajalec delavcu zagotoviti ustrezno plačilo za opravljanje dela v skladu z ustreznimi določbami zakona ZDR-1,  izrecno določa tudi  44. člen ZDR-1. Prostovoljska organizacija mora voditi evidenco prostovoljcev in opravljenega prostovoljskega dela tako, da za vsakega prostovoljca vzpostavi in vodi evidenčni list prostovoljca in opravljenega prostovoljskega dela, ki mora vsebovati podatke, določene z ZProst.

7.6 Dobrodelno delo

Za dobrodelno delo se šteje brezplačno opravljanje dela, ki je namenjeno varovancem v vzgojno varstvenih zavodih, predšolskim otrokom, učencem, dijakom in študentom v izobraževalnih zavodih, pacientom v bolnišnicah ter osebam v domovih za ostarele.

7.7 Osebno dopolnilno delo

ZPDZC-1 uvaja nov sistem osebnega dopolnilnega dela. Za vse tiste, ki osebno dopolnilno delo že opravljajo po starem zakonu, torej imajo na dan 31. decembra 2014  priglašeno osebno dopolnilno delo (ODD) po določbah prejšnjega zakona in pravilnika, velja polletno prehodno obdobje. Osebno dopolnilno delo lahko opravljajo še naprej pod pogoji in na način, veljaven na dan 31. 12. 2014, vendar se morajo ponovno priglasiti za opravljanje ODD na podlagi in pod pogoji novega zakona in pravilnika v šestih mesecih od začetka uporabe novega pravilnika, torej najkasneje do 30. 6. 2015.

Podrobnejši opis in pogosta vprašanja in odgovori glede osebnega dopolnilnega dela:

[[Opravljam osebno dopolnilno delo](http://www.fu.gov.si/zivljenjski_dogodki_prebivalci/opravljam_osebno_dopolnilno_delo/)](http://www.fu.gov.si/davki_in_druge_dajatve/podrocja/dohodnina/dohodnina_dohodek_iz_zaposlitve/?tx_news_pi1%5Bnews%5D=1975&tx_news_pi1%5Bcontroller%5D=News&tx_news_pi1%5Baction%5D=detail&cHash=694496a28f1f73da072cdc511183056d)

8.0 Pogosta vprašanja in odgovori

[Vprašanje 1: Kaj je delo na črno? (20. 5. 2015) 14](#_Toc6911097)

[Vprašanje 2: Kdaj se šteje, da posameznik – fizična oseba opravlja delo na črno? (20. 5. 2015) 14](#_Toc6911098)

[Vprašanje 3: Kakšni pogoji morajo biti izpolnjeni, da se opravljanje določene dejavnosti ne šteje za delo na črno? (20. 5. 2015) 14](#_Toc6911099)

[Vprašanje 4: Kakšne pogoje mora izpolnjevati samostojni podjetnik, da ne bo prišlo do kršitev iz naslova dela na črno? (20. 5. 2015) 15](#_Toc6911100)

[Vprašanje 5: Kakšni so pogoji za opravljanje dejavnosti po drugih zakonih? (20. 5. 2015) 15](#_Toc6911101)

[Vprašanje 6: Ali se šteje za delo na črno, če bi nabavil vozila, jih malo dodelal, se z njimi kratek čas vozil in jih čez nekaj časa prodal? (20. 5. 2015) 15](#_Toc6911102)

[Vprašanje 7: Ali lahko opravljam ulično prodajo zapestnic, čeprav nimam registriranega d.o.o. oz. nisem s.p.? (20. 5. 2015) 16](#_Toc6911103)

[Vprašanje 8: Ali gre za delo na črno, če fizična oseba kupi in nato proda izdelek po višji ceni in ga oglašuje? (20. 5. 2015) 16](#_Toc6911104)

[Vprašanje 9: Kakšna je višina globe za fizično osebo, če opravlja delo na črno? (20. 5. 2015) 16](#_Toc6911105)

[Vprašanje 10: Ali se za delo na črno šteje tudi to, ko nekdo prinese iz tujine telefon, ga v Sloveniji proda in s tem ustvari dobiček, hkrati pa prodajo oglašuje preko interneta? (20. 5. 2015) 16](#_Toc6911106)

[Vprašanje 11: Ali gre za delo na črno, če posameznik - glasbenik, ki je redno zaposlen, sklene več avtorskih pogodb za pisanje skladb? (20. 5. 2015) 17](#_Toc6911107)

[Vprašanje 12: Ali se šteje, da društvo opravlja delo na črno, če opravlja pridobitno dejavnost? (20. 5. 2015) 17](#_Toc6911108)

[Vprašanje 13: Kakšne pogoje mora društvo izpolnjevati za prodajo na prireditvah? (20. 5. 2015) 17](#_Toc6911109)

[Vprašanje 14: Kaj se šteje za nedovoljeno oglaševanja društva? (20. 5. 2015) 18](#_Toc6911110)

[Vprašanje 15: Ali se šteje za delo na črno, če bi najemnik stanovanja v lastni režiji in z dovoljenjem najemodajalca prenovil najemniško stanovanje? (20. 5. 2015) 18](#_Toc6911111)

[Vprašanje 16: Ali se oddajanje stanovanja šteje za delo na črno, če doseženi dohodki niso napovedani pri davčnem organu? (20. 5. 2015) 18](#_Toc6911112)

[Vprašanje 17: Ali lahko Hrvaška pravna oseba (prodaja rib, cvetja ipd. ) opravlja prodajo po Sloveniji? Katera zakonska določila oz. pogoje mora izpolnjevati, da se ne bo štelo za delo na črno? (20. 5. 2015) 19](#_Toc6911113)

[Vprašanje 18: Ali morajo imeti osebe, ki oddajajo sobe, kakšen status? (20. 5. 2015) 19](#_Toc6911114)

[Vprašanje 19: Kakšni pogoji morajo biti izpolnjeni za organizacijo potovanj? (20. 5. 2015) 20](#_Toc6911115)

[Vprašanje 20: Spletna trgovina – določila katerih predpisov mora spoštovati prodajalec, ki se odloči za prodajo potrošnikom na takšen način? (20. 5. 2015) 20](#_Toc6911116)

[Vprašanje 21: Na premični stojnici želim kot s.p. opravljati gostinsko dejavnost peke palačink. Kaj moram upoštevati, da zadostim pogojem? (20. 5. 2015) 21](#_Toc6911117)

[Vprašanje 22: Ali je omogočanje dela na črno prepovedano? (20. 5. 2015) 21](#_Toc6911118)

[Vprašanje 23: Ali ob prijavi dela na črno naročnik dela tvega kazen glede omogočanja dela na črno? (20. 5. 2015) 21](#_Toc6911119)

[Vprašanje 24: Kakšne so globe za omogočanje dela na črno? (20. 5. 2015) 21](#_Toc6911120)

[Vprašanje 25: Kaj se ne šteje za delo na črno? (20. 5. 2015) 22](#_Toc6911121)

[Vprašanje 26: Ali gre za kršitve, če vam bi pri kakšnih delih pri hiši in okolici pomagali prijatelji, ki niso sorodniki in ne sosedi, delo pa bi bilo opravljeno popolnoma brezplačno, kot medsebojna pomoč? (20. 5. 2015) 22](#_Toc6911122)

[Vprašanje 27: Kaj se šteje za sosedsko pomoč? (20. 5. 2015) 22](#_Toc6911123)

[Vprašanje 28: Kaj se šteje za sorodstveno pomoč? (20. 5. 2015) 22](#_Toc6911124)

[Vprašanje 29: Ali lahko pri prekrivanju strehe fizični osebi brezplačno pomagajo sosedje? (20. 5. 2015) 22](#_Toc6911125)

[Vprašanje 30: Ali je potrebno pri sorodstveni pomoči imeti kakšno potrdilo? (20. 5. 2015) 23](#_Toc6911126)

[Vprašanje 31: Ali mora upokojenec, ki bo sorodniku brezplačno položil ploščice, o tem obvestiti FURS in na kakšen način? (20. 5. 2015) 23](#_Toc6911127)

[Vprašanje 32: Kdo lahko brezplačno pomaga pri delu na kmetiji? (20. 5. 2015) 23](#_Toc6911128)

[Vprašanje 33: Kaj je humanitarno, karitativno in prostovoljsko delo? (20. 5. 2015) 23](#_Toc6911129)

[Vprašanje 34: Kdo lahko opravlja prostovoljsko delo? (20. 5. 2015) 23](#_Toc6911130)

[Vprašanje 35: Kaj se šteje pod pojem »bližina v smislu prebivanja« pri sosedski pomoči (npr. ali lahko pomaga le sosed iz iste ulice ali tudi iz sosednje, ali lahko pomaga sosed pri gradnji nove hiše, ki se nahaja v drugem kraju, kot sicer živita soseda) ? (20. 5. 2015) 24](#_Toc6911131)

Vprašanje 1: Kaj je delo na črno? (20. 5. 2015)

**Odgovor**

Za delo na črno, ki je prepovedano, se šteje opravljanje dejavnosti ali dela, kadar:

• pravna oseba ali tuj pravni subjekt, ki je pravna oseba, opravlja dejavnost, ki ni določena v ustanovitvenem aktu, ali če nima z zakonom predpisanih listin o izpolnjevanju pogojev za opravljanje dejavnosti, določene v ustanovitvenem aktu;

• samozaposlena oseba ali tuj pravni subjekt, ki je samozaposlena oseba, opravlja dejavnost, ki ni vpisana v register, ali nima z zakonom predpisanih listin o izpolnjevanju pogojev za opravljanje te dejavnosti;

• pravna oseba, tuj pravni subjekt ali samozaposlena oseba opravlja dejavnost kljub prepovedi opravljanja dejavnosti;

• tuj pravni subjekt opravlja dejavnost v Republiki Sloveniji brez registrirane podružnice ali brez predpisanega dovoljenja;

• pravni subjekt, ki ima sedež v državi članici Evropske unije, Evropskem gospodarskem prostoru ali Švicarski konfederaciji, ne opravlja dejavnosti storitev v skladu z zakonom, ki ureja storitve na notranjem trgu;

• posameznik opravlja dejavnost ali delo in ni vpisan kam? ali nima priglašenega dela, kakor to določa ZPDZC-1 ali drug zakon.

Vprašanje 2: Kdaj se šteje, da posameznik – fizična oseba opravlja delo na črno? (20. 5. 2015)

**Odgovor**

Šteje se, da posameznik opravlja delo na črno, kadar opravlja dejavnost ali delo in ni vpisan ali nima priglašenega dela, kakor to določa ZPDZC-1 ali drug zakon.

Fizična oseba, ki nastopa na trgu s pridobitnim namenom, če ne opravlja dela v odvisnem delovnem, civilnem pogodbenem razmerju ali kateri drugi obliki legalnega dela, mora dejavnost ustrezno registrirati. Če posameznik dejavnosti ne bi imel ustrezno registrirane, bi opravljal delo na črno.

Vprašanje 3: Kakšni pogoji morajo biti izpolnjeni, da se opravljanje določene dejavnosti ne šteje za delo na črno? (20. 5. 2015)

**Odgovor**

Zakon o gospodarskih družbah (v nadaljnjem besedilu: ZGD-1) določa, da se pridobitna dejavnost, t.j. dejavnost, ki se opravlja na trgu zaradi pridobivanja dobička, opravlja v eni izmed pravnoorganizacijskih oblik gospodarske družbe, ki jih določa ZGD-1, fizična oseba pa lahko dejavnost opravlja kot samostojni podjetnik posameznik. Družba/samostojni podjetnik posameznik pa lahko, skladno s 6. členom ZGD-1, začne opravljati dejavnost, ko je vpisan v ustrezni register (sodni register oz. PRS). Po ZPDZC-1 pa se za delo na črno šteje, če pravni subjekt, opravlja dejavnost, ki ni določena v ustanovitvenem aktu oz. vpisana v register.

V primeru, da drug zakon za začetek opravljanja dejavnosti določa še posebne pogoje za opravljanje dejavnosti, lahko družba začne opravljati dejavnost, ko izpolni posebne pogoje, določene z drugim zakonom.

Vprašanje 4: Kakšne pogoje mora izpolnjevati samostojni podjetnik, da ne bo prišlo do kršitev iz naslova dela na črno? (20. 5. 2015)

**Odgovor**

Na splošno vam pojasnjujemo, da po ZPDZC-1 samozaposlena oseba opravlja delo na črno, če opravlja dejavnost, ki ni vpisana v register, ali nima z zakonom predpisanih listin o izpolnjevanju pogojev za opravljanje registrirane dejavnosti.

Fizična oseba, ki nastopa na trgu s pridobitnim namenom, če ne opravlja dela v odvisnem delovnem, civilnem pogodbenem razmerju ali kateri drugi obliki legalnega dela, mora dejavnost ustrezno registrirati. Če posameznik dejavnosti ne bi imel registrirane, bi opravljal delo na črno.

Samostojni podjetnik posameznik lahko začne opravljati dejavnost, ko je vpisan v Poslovni register Slovenije (PRS), ki ga vodi, upravlja in vzdržuje Agencija Republike Slovenije za javnopravne evidence in storitve (AJPES). Samostojni podjetnik mora dejavnost, ki jo opravlja, vpisati v PRS v skladu s [Standardno klasifikacijo dejavnosti (SKD)](http://www.stat.si/klasje/tabela.aspx?cvn=5531).

V primeru, da drug zakon za začetek opravljanja dejavnosti določa še posebne pogoje, lahko samostojni podjetnik začne opravljati dejavnost, ko izpolni posebne pogoje, določene z drugim zakonom.

Vprašanje 5: Kakšni so pogoji za opravljanje dejavnosti po drugih zakonih? (20. 5. 2015)

**Odgovor**

Gospodarska družba ali samostojni podjetnik z vpisom v sodni register oz. Poslovni register Slovenije (PRS) lahko pričneta poslovati, razen če za opravljanje njihove registrirane dejavnosti niso s posebnimi predpisi določeni še dodatni pogoji za opravljanje te dejavnosti. To pomeni, če drug zakon za začetek opravljanja določene dejavnosti določa še posebne pogoje za opravljanje te dejavnosti, lahko pravni subjekt začne opravljati to dejavnost, ko izpolni pogoje, določene z drugim zakonom, in pridobi listine o izpolnjevanju pogojev za opravljanje dejavnosti. Več o dovoljenjih in pogojih, ki so potrebni za opravljanje posameznih dejavnosti, najdete [na e- VEM portalu za podjetja in podjetnike](http://evem.gov.si/evem/drzavljani/zacetna.evem).

Vprašanje 6: Ali se šteje za delo na črno, če bi nabavil vozila, jih malo dodelal, se z njimi kratek čas vozil in jih čez nekaj časa prodal? (20. 5. 2015)

**Odgovor**

Zakon o gospodarskih družbah – ZGD-1, ki je temeljni sistemski zakon na področju prava družb in ureja ustanavljanje, organiziranost ter poslovanje gospodarskih subjektov, med katere sodi tudi podjetnik, v 3. členu določa, da je pridobitna dejavnost po tem zakonu vsaka dejavnost, ki se opravlja na trgu zaradi pridobivanja dobička.

Navedeno pomeni, da mora fizična oseba, ki nastopa na trgu s pridobitnim namenom in ne opravlja dela v odvisnem delovnem, civilno pogodbenem razmerju ali kateri drugi obliki legalnega dela, dejavnost ustrezno registrirati. V nasprotnem primeru gre za opravljanje dela na črno, ki je opredeljeno v 3. členu ZPDZC-1. To delo je prepovedano, zanj pa so v skladu z navedenim zakonom predvidene tudi kazenske sankcije.

Iz opisanega sledi, da mora posameznik, ki namerava nabavljati rabljena osebna vozila z namenom njihove dodelave oz. izboljšave in prodaje, dejavnost ustrezno registrirati. Pojasniti želimo, da ustvarjen prihodek s prodajo ni odločilno dejstvo, od katerega bi bilo odvisno, ali gre za dejavnost ali ne. Pomembno je, da ima fizična oseba že ob pridobitvi blaga cilj to blago prodati.

Vprašanje 7: Ali lahko opravljam ulično prodajo zapestnic, čeprav nimam registriranega d.o.o. oz. nisem s.p.? (20. 5. 2015)

**Odgovor**

Ne. Zakon o gospodarskih družbah – ZGD-1, ki je temeljni sistemski zakon na področju prava družb in ureja ustanavljanje, organiziranost ter poslovanje gospodarskih subjektov, v 3. členu določa, da je pridobitna dejavnost po tem zakonu vsaka dejavnost, ki se opravlja na trgu zaradi pridobivanja dobička. To pomeni, da mora fizična oseba, ki nastopa na trgu s pridobitnim namenom in ne opravlja dela v odvisnem delovnem, civilno pogodbenem razmerju ali kateri drugi obliki legalnega dela, dejavnost ustrezno registrirati. V nasprotnem gre za opravljanje dela na črno. To delo je prepovedano, zanj pa so v skladu z navedenim zakonom predvidene tudi kazenske sankcije.

Vprašanje 8: Ali gre za delo na črno, če fizična oseba kupi in nato proda izdelek po višji ceni in ga oglašuje? (20. 5. 2015)

**Odgovor**

V zvezi z vprašanjem, ali se šteje za delo na črno pojasnjujemo, da ZPDZC-1 ne določa, kdaj se prodaja šteje za opravljanje dejavnosti, zato je potrebno presojati v vsakem konkretnem primeru posebej glede na vsa dejstva in okoliščine, ki so pomembne za odločitev o nabavi, namenu in obsegu prodaje časovno, količinsko in glede na ustvarjanje dohodka, o organizaciji prodaje, pristopu do kupcev ter ostale okoliščine, ki so običajno izkazane pri prodaji, kot opravljanju dejavnosti. Fizična oseba, ki nastopa na trgu s pridobitnim namenom, če ne opravlja dela v odvisnem delovnem, civilnem pogodbenem razmerju ali kateri drugi obliki legalnega dela, mora dejavnost ustrezno registrirati.

V primerih, ko gre zgolj za posamično, občasno nadaljnjo prodajo oziroma odsvojitev premoženja (npr. prodaja lastnih oblačil in predmetov, ki jih ne uporabljate več), ki je bilo pridobljeno z nakupom ali na kakšen drugačen način (podaritev, dedovanje), se takšna prodaja ne šteje za opravljanje dela na črno.

Fizična oseba lahko objavi oglas, če ne oglašuje dejavnosti, ki šteje za delo na črno ali dela, za katerega bi bilo potrebno pred začetkom opravljanja dela (in pred začetkom oglaševanja takega dela) skleniti pogodbo civilnega prava

Vprašanje 9: Kakšna je višina globe za fizično osebo, če opravlja delo na črno? (20. 5. 2015)

**Odgovor**

Za delo na črno se posameznik kaznuje z globo od 1.000 do 7.000 evrov. Kdor stori prekršek iz koristoljubnosti ali pa je pridobljena večja protipravna premoženjska korist, ki presega 5.000 evrov, se lahko kaznuje z globo od 3.000 do 15.000 evrov.

Vprašanje 10: Ali se za delo na črno šteje tudi to, ko nekdo prinese iz tujine telefon, ga v Sloveniji proda in s tem ustvari dobiček, hkrati pa prodajo oglašuje preko interneta? (20. 5. 2015)

**Odgovor**

Če fizična oseba kupuje telefone z namenom nadaljnje prodaje in doseganja dobička, mora taka oseba ustrezno registrirati dejavnost, v nasprotnem primeru gre za opravljanje dela na črno. V primeru, ko pa fizična oseba proda telefon, ki ga je primarno kupila za lastno rabo, nato pa se je iz opravičljivih razlogov odločila za njegovo prodajo, se taka prodaja ne šteje za delo na črno.

Ustvarjen prihodek s prodajo ni odločilno dejstvo, od katerega bi bilo odvisno, ali gre za dejavnost prodaje na črno. Posameznik, ki namerava nabavljati blago z namenom nadaljnje prodaje, mora dejavnost ustrezno registrirati.

Vprašanje 11: Ali gre za delo na črno, če posameznik - glasbenik, ki je redno zaposlen, sklene več avtorskih pogodb za pisanje skladb? (20. 5. 2015)

**Odgovor**

Dela oziroma storitve, ki jih opravlja posameznik v skladu s sklenjeno avtorsko pogodbo, se ne šteje za delo na črno.

Vprašanje 12: Ali se šteje, da društvo opravlja delo na črno, če opravlja pridobitno dejavnost? (20. 5. 2015)

**Odgovor**

Društvo je prostovoljno, samostojno in nepridobitno združenje, ki ga ustanoviteljice oziroma ustanovitelji, skladno z [Zakonom o društvih](http://www.uradni-list.si/1/objava.jsp?urlid=201164&stevilka=2969), ustanovijo zaradi uresničevanja skupnih interesov. Društvo samo določi namen in cilje, dejavnost oziroma naloge ter način delovanja, odločitve o upravljanju društva pa neposredno ali posredno sprejemajo članice oziroma člani društva. Ni pa dovoljeno ustanoviti društva, katerega namen je ustvarjanje dobička, ali društva, katerega izključna dejavnost je pridobitna dejavnost, niti ni dovoljeno delovanje takšnega društva. Društvo lahko opravlja pridobitno dejavnosti pod pogoji, ki jih za opravljanje te dejavnosti določa zakon o društvih.

Če društvo opravlja pridobitno dejavnost, mora biti določena v temeljnem aktu ter povezana z namenom in cilji, kot dopolnilna dejavnost nepridobitni dejavnosti društva ter se lahko opravlja le v obsegu, potrebnem za uresničevanje namena in ciljev oziroma za opravljanje nepridobitne dejavnosti. Iz tega sledi, da mora društvo imeti v temeljnem aktu (statutu) vpisane dejavnosti, ki jih opravlja, v skladu s Standardno klasifikacijo dejavnosti. Glede na vrsto dejavnosti mora izpolnjevati tudi posebne pogoje, v kolikor so določeni z drugimi predpisi. V nasprotnem primeru se šteje, da opravlja delo na črno.

Vprašanje 13: Kakšne pogoje mora društvo izpolnjevati za prodajo na prireditvah? (20. 5. 2015)

**Odgovor**

Društvo mora v temeljnem aktu imeti določeno dejavnost, ki jo opravlja. V kolikor pa so z drugimi zakoni za to dejavnost predpisani še posebni pogoji, mora društvo pred začetkom opravljanja dejavnosti pridobiti listine o izpolnjevanju teh pogojev.

V  primeru, ko gre za neposredno prodajo blaga  potrošniku, ne glede na to, kdo prodaja blago, veljajo določila Zakona o trgovini, ki v 4. členu določa, da se zakon nanaša tudi na druge subjekte (proizvajalci, ki sami prodajajo svoje izdelke), ki ne opravljajo trgovinske dejavnosti. To velja tudi za prodajo lastnih izdelkov, ki jih želijo prodajati člani oziroma članice društva.

Prodajo na premični stojnici ureja 6. člen Zakona o trgovini in 8. člen Pravilnika o minimalnih tehničnih pogojih za opravljanje trgovinske dejavnosti. Omejitev pri prodaji blaga na premični stojnici ni, ob predpostavki, da so izpolnjeni tudi drugi pogoji za prodajo blaga (zakonodaja s področja zdravstvene ustreznosti živil, higiene živil, varnosti proizvodov itd.). Za prodajo na premični stojnici, kamor uvrščamo tudi prodajo blaga na prireditvah (sejmi, shodi in podobno), je potrebno pridobiti soglasje lokalne skupnosti. V tem primeru lahko organizator prireditve pridobi pisno soglasje za vse trgovce in ostale subjekte, ki prodajajo na prireditvi.

Ob tem še dodajamo, da je potrebno upoštevati vse določbe, ki se nanašajo na društva in njihovo delovanje.

Vprašanje 14: Kaj se šteje za nedovoljeno oglaševanja društva? (20. 5. 2015)

**Odgovor**

Ni dovoljeno naročanje, objavljanje ali posredovanje oglasov in oglasnih sporočil v časopisih, revijah, na radiu, televiziji in v drugih elektronskih medijih ali na drug način, ki je dostopen javnosti, če pravna oseba, tuj pravni subjekt, samozaposlena oseba, delodajalec ali posameznik ponuja ali oglašuje dejavnost ali delo, ki se šteje za delo na črno po določbah 3. člena ZPDZC-1.

Za društvo sta relevantni predvsem naslednji določbi, ki določata prepoved dela na črno:

* če pravna oseba opravlja dejavnost, ki ni določena v ustanovitvenem aktu, ali če nima z zakonom predpisanih listin o izpolnjevanju pogojev za opravljanje dejavnosti, določene v ustanovitvenem aktu;
* če pravna oseba opravlja dejavnost kljub prepovedi opravljanja dejavnosti.

Ob tem še dodajamo, da je potrebno upoštevati vse določbe, ki se nanašajo na društva in njihovo delovanje.

Vprašanje 15: Ali se šteje za delo na črno, če bi najemnik stanovanja v lastni režiji in z dovoljenjem najemodajalca prenovil najemniško stanovanje? (20. 5. 2015)

**Odgovor**

Če najemnik obnovi kopalnico in pregradi sobo s steno na podlagi dogovora z najemodajalcem, pri čemer se najemnina poračuna z najemnikovim vložkom v najeto stanovanje, ne gre za delo na črno, pod pogojem, da je med najemodajalcem (naročnikom) in najemnikom (izvajalcem) sklenjena ustrezna podlaga za dela v zvezi z obnovo stanovanja (npr. če najemnik delo opravi v okviru svoje registrirane samostojne dejavnosti ali na podlagi podjemne pogodbe, če najemnik delo opravi kot fizična oseba brez dejavnosti).

Vprašanje 16: Ali se oddajanje stanovanja šteje za delo na črno, če doseženi dohodki niso napovedani pri davčnem organu? (20. 5. 2015)

**Odgovor**

Dohodek, dosežen z oddajanjem premoženja (nepremičnin, opreme, bivalnikov in prevoznih sredstev), se po ZDoh-2 lahko šteje za dohodek iz oddajanja premoženja v najem ali za dohodek iz dejavnosti.

Dohodek iz oddajanja premoženja v najem se obdavči po poglavju III.6.1 Zakona o dohodnini - ZDoh-2. Davčna osnova je dosežen dohodek, zmanjšan za normirane stroške v višini 10 % od dohodka, doseženega z oddajanjem premoženja v najem. Dohodnina se plačuje od navedene davčne osnove po stopnji 25 %. Namesto normiranih stroškov lahko zavezanec uveljavlja dejanske stroške vzdrževanja premoženja, ki ohranja uporabno vrednost premoženja.

Kadar pa zavezanec dosega dohodek iz oddajanja premoženja v najem kot dohodek iz dejavnosti, se mora za opravljanje te dejavnosti registrirati kot samostojni podjetnik posameznik. Če zavezanec navedene registracije v tem primeru ne uredi, se šteje, da kot posameznik opravlja dejavnost ali delo in ni vpisan ali nima priglašenega dela, kakor to določa ta ali drugi zakoni (šesta alineja 3. člena ZPDZC-1).

Vprašanje 17: Ali lahko Hrvaška pravna oseba (prodaja rib, cvetja ipd. ) opravlja prodajo po Sloveniji? Katera zakonska določila oz. pogoje mora izpolnjevati, da se ne bo štelo za delo na črno? (20. 5. 2015)

**Odgovor**

Da, lahko, če je pravna oseba v državi, kjer ima sedež, ustrezno registrirana in opravlja dejavnost, ki je določene v ustanovitvenem aktu in če ima z zakonom predpisane listine o izpolnjevanju pogojev za opravljanje dejavnosti. Poleg tega pa mora upoštevati določila [Zakona o storitvah na notranjem trgu](http://www.pisrs.si/Pis.web/pregledPredpisa?id=ZAKO5508).

V teh primerih je tuj delodajalec, najpozneje dan pred začetkom dela, poleg predhodno navedenega, dolžan prijaviti začetek izvajanja storitve na obrazcu TUJ 5A na Zavodu RS za zaposlovanje.

Če gre za opravljanje obrtne dejavnosti (opredeljene v 2. in 5. členu Obrtnega zakona in v [Uredbi o obrtni dejavnosti](http://www.pisrs.si/Pis.web/pregledPredpisa?id=URED6436)), se mora takšen subjekt začasno vpisati tudi v obrtni register pri Obrtni zbornici Slovenije (pred prvim občasnim opravljanjem obrtne dejavnosti, predložiti mora dokazila o vpisu v register v državi sedeža in potrdilo o zakonitem opravljanju obrtne dejavnosti v državi članici).

Če ne gre zgolj za občasno opravljanje dejavnosti, temveč za dlje časa trajajočo dejavnost (primeroma nad 6 mesecev) s stalnim (fiksnim) mestom poslovanja oziroma za opravljanje dejavnosti na geografsko zaključenem področju, lahko aktivnost tujega podjetja v Sloveniji, predstavlja poslovno enoto nerezidenta v Sloveniji. Pred pričetkom opravljanja dejavnosti nerezidenta v Sloveniji, je treba pridobiti davčno številko s priglasitvijo vpisa tuje pravne osebe v davčni register, in sicer [na obrazcu DR-04.](http://www.fu.gov.si/fileadmin/Internet/Davki_in_druge_dajatve/Poslovanje_z_nami/Vpis_v_davcni_register_in_davcna_stevilka/Obrazci/Obrazec_DR-04.pdf) Dobiček nerezidenta, ki ga dosega z opravljanjem dejavnosti oziroma poslov v poslovni enoti ali preko poslovne enote, ki se nahaja v Sloveniji, je namreč predmet obdavčitve z davkom od dohodkov pravnih oseb. Za poslovno enoto nerezidenta se primeroma šteje kraj, v katerem ali preko katerega nerezident v celoti ali deloma opravlja dejavnost ali posle v Sloveniji. Podrobnejše informacije z vidika opredelitve poslovne enote nerezidenta v Sloveniji in načinom obdavčitve so objavljene na: <http://www.fu.gov.si/fileadmin/Internet/Davki_in_druge_dajatve/Podrocja/Mednarodno_obdavcenje/Vprasanja_in_odgovori/Pogosta_vprasanja_in_odgovori_Stalna_poslovna_enota.pdf>

Pomembno je tudi, da tujci, preden začnejo v Sloveniji opravljat dejavnost, ne glede na to, ali imajo poslovno enoto ali ne, pridobijo davčno številko s priglasitvijo v davčni register na finančni upravi. Prav tako mora pravna oseba iz Hrvaške pristojnemu uradu predložiti zahtevek za izdajo identifikacijske številke za DDV pred opravljanjem dejavnosti.

Vprašanje 18: Ali morajo imeti osebe, ki oddajajo sobe, kakšen status? (20. 5. 2015)

**Odgovor**

Da. Predpostavljamo, da boste nepremičnino uporabljali za opravljanje dejavnosti nastanitve gostov. Dejavnost nastanitve gostov, ki jo fizične osebe opravljajo kot sobodajalci, je po Zakonu o gostinstvu - ZGos opredeljena kot gostinska dejavnost, zato se dohodek sobodajalcev po Zakonu o dohodnini – ZDoh-2 obravnava kot dohodek iz dejavnosti.

V ZGos je določeno, da je sobodajalec fizična oseba, samostojni podjetnik posameznik, društvo ali pravna oseba, ki nudi gostom nastanitev z zajtrkom ali brez, v lastnem ali najetem stanovanju ali počitniški hiši.

Iz navedenega izhaja, da se mora fizična oseba, ki je sobodajalec, vpisati v Poslovni register Slovenije. Način vpisa sobodajalcev, ki to dejavnost opravljajo kot fizične osebe, določa [Pravilnik o načinu vpisa sobodajalcev v Poslovni register Slovenije](http://www.pisrs.si/Pis.web/pregledPredpisa?id=PRAV8582). Prav tako je v njem določen način prenosa podatkov iz registra sobodajalcev pri pristojnih upravnih enotah v poslovni register. Po določbi prvega odstavka 52. člena Zakona o finančni upravi finančni urad po uradni dolžnosti na podlagi podatkov iz Poslovnega registra vpiše sobodajalce v davčni register kot fizične osebe, ki opravljajo dejavnost.

Podjetnik lahko začne opravljati dejavnost, ko je vpisan v Poslovni register Slovenije, ki ga vodi, upravlja in vzdržuje Agencija Republike Slovenije za javnopravne evidence in storitve.

Dohodek, dosežen z nastanitvijo gostov, ki ga fizična oseba dosega v okviru organiziranega podjetja (tj. kot samostojni podjetnik, ki je registriran za opravljanje gostinske dejavnosti) oz. organizirane dejavnosti (tj. v okvir dejavnosti fizične osebe, ki je registrirana v skladu z veljavnimi predpisi, npr. registrirani sobodajalec), je obdavčen z dohodnino kot dohodek iz dejavnosti.

Pogoje, ki jih morate izpolnjevati v primeru opravljanja gostinske dejavnosti kot samostojni podjetnik posameznik, ki je registriran za opravljanje gostinske dejavnosti ali kot fizične osebe (tj. v okviru dejavnosti fizične osebe, ki je registrirana v skladu z veljavnimi predpisi, npr. Registrirani sobodajalec) urejajo predpisi o gostinstvu.

Vprašanje 19: Kakšni pogoji morajo biti izpolnjeni za organizacijo potovanj? (20. 5. 2015)

**Odgovor**

Pogoje za opravljanje dejavnosti organiziranja in prodaje turističnih aranžmajev, turističnega vodenja in spremljanja kot pridobitne dejavnosti določa Zakon o spodbujanju razvoja turizma (ZSRT), ki v 33. členu določa pojem turističnega aranžmaja. Med turistične aranžmaje se šteje tudi potovanje, ki traja manj kot 24 ur in ne vsebuje storitve prenočevanja, vključuje pa vnaprej dogovorjeno kombinacijo dveh ali več storitev (prevoz in druge turistične storitve - ponudba jedi, obisk prireditev, ogled naravnih in kulturnih znamenitosti in podobno), ki se jih nudi v prodajo in prodaja po skupni ceni. 35. člen ZSRT določa, da lahko dejavnost organiziranja ali prodaje turističnih aranžmajev opravljajo pravne osebe in samostojni podjetniki, ki si za opravljanje te dejavnosti pridobijo licenco, ki jo ob izpolnjevanju z zakonom določenih pogojev podeljuje Gospodarska zbornica Slovenije. Ti pogoji pa so določeni v 36. in 37. členu ZSRT.

Več o dovoljenjih in pogojih, ki so potrebni za opravljanje posameznih dejavnosti, najdete [na e- VEM portalu za podjetja in podjetnike](http://evem.gov.si/evem/drzavljani/zacetna.evem).

Vprašanje 20: Spletna trgovina – določila katerih predpisov mora spoštovati prodajalec, ki se odloči za prodajo potrošnikom na takšen način? (20. 5. 2015)

**Odgovor**

Podjetje, ki se odloči za prodajo preko spleta, mora pri opravljanju svoje dejavnosti spoštovati naslednje predpise: Zakon o varstvu potrošnikov (ZVPot), Zakon o elektronskem poslovanju na trgu (ZEPT), Zakon o preprečevanju dela in zaposlovanja na črno (ZPDZC-1). V nadaljevanju povzemamo predvsem določila, na katera mora biti podjetje pozorno pri samem odločanju, oblikovanju in »odprtju« spletne trgovine.

V skladu z ZVPot so za podjetja, ki izvajajo prodajo po spletu, predpisana posebna pravila. Spletna trgovina oziroma sklepanje pogodb preko spleta sodi med t.i. pogodbe na daljavo in jih definira kot pogodbe o dobavi blaga in opravljanju storitev, ki se sklepajo med podjetjem in potrošnikom na podlagi organiziranega programa za ponujanje blaga ali storitev na daljavo, vodenega s strani podjetja, in pri katerih se za sklenitev uporablja izključno eno ali več sredstev za komunikacijo na daljavo (mednje sodi tudi splet).

Več informacije glede registracije dejavnosti in drugih pogojev lahko dobite na E-VEM točkah, kjer so na voljo brezplačne informacije za podjetja in podjetnike. Na navedenem mestu lahko pridobite vse informacije v zvezi z vpisom dejavnosti v register in spremembo dejavnosti, prijavo podatkov ustanovam javne uprave, pridobitvijo dovoljenj za obratovanje, poslovanjem s tujino, pridobitvijo podatkov iz evidenc itd.

Vprašanje 21: Na premični stojnici želim kot s.p. opravljati gostinsko dejavnost peke palačink. Kaj moram upoštevati, da zadostim pogojem? (20. 5. 2015)

**Odgovor**

Z vidika ZPDZC-1 morate imeti pred začetkom opravljanje te dejavnosti vpisano v register in pridobiti listine o izpolnjevanju pogojev za njeno opravljanje, če so določeni s posebnimi predpisi. Če tega ne bi imeli izpolnjeno, se bi v skladu s 3. členom ZPDZC-1 štelo, da opravljate delo na črno.

Gostinska dejavnost se v skladu s 4. členom Zakona o gostinstvu (ZGos) lahko opravlja zunaj gostinskega obrata v premičnih objektih oziroma z objekti, s sredstvi ali napravami, ki so prirejeni za ta namen. Med takšne premične objekte spada tudi stojnica. Pogoji za opravljanje tovrstne dejavnosti so določeni v 6. členu ZGos, podrobneje pa to ureja 29. člen Pravilnika o minimalnih tehničnih pogojih in minimalnem obsegu storitev za opravljanje gostinske dejavnosti. Ta določa, kaj mora stojnica imeti in kaj sme premični gostinski objekt nuditi.

Prodajo na premični stojnici ureja 6. člen Zakona o trgovini in 8. člen Pravilnika o minimalnih tehničnih pogojih za opravljanje trgovinske dejavnosti. Omejitev pri prodaji blaga na premični stojnici ni, ob predpostavki, da so izpolnjeni tudi drugi pogoji za prodajo blaga (zakonodaja s področja zdravstvene ustreznosti živil, higiene živil, varnosti proizvodov itd.).

Vprašanje 22: Ali je omogočanje dela na črno prepovedano? (20. 5. 2015)

**Odgovor**

Da. Prepovedano je omogočanje dela na črno, za kar šteje dejanje, s katerim delodajalec ali posameznik omogoči opravljanje dela na črno eni ali več osebam, za katere ve, da opravljajo delo na črno.

Prepovedano je tudi omogočanje dela na črno, če delodajalec ali posameznik sklene pogodbo o opravljanju dela z drugo pravno osebo, tujim pravnim subjektom, samozaposleno osebo ali posameznikom, za katere ve, da opravljajo delo na črno.

Vprašanje 23: Ali ob prijavi dela na črno naročnik dela tvega kazen glede omogočanja dela na črno? (20. 5. 2015)

**Odgovor**

Na vprašanje, ali naročnik dela tvega kazen, če opravljanje dejavnosti na črno prijavi, je odgovor pritrdilen, v kolikor je naročnik vedel, da naroča delo na črno. Pri tem pojasnjujemo, da se vprašanje kršitve in odgovornosti naročnika za omogočanje dela na črno presoja v vsakem konkretnem primeru.

Po 4. členu ZPDZC-1 je namreč prepovedano tudi omogočanje dela na črno, če delodajalec ali posameznik sklene pogodbo o opravljanju dela z drugo pravno osebo, tujim pravnim subjektom, samozaposleno osebo ali posameznikom, za katere ve, da opravljajo delo na črno.

Vprašanje 24: Kakšne so globe za omogočanje dela na črno? (20. 5. 2015)

**Odgovor**

Posameznik se kaznuje z globo od 1.000 do 5.000 evrov, kadar omogoči opravljanje dela na črno eni ali več osebam, za katere ve, da opravljajo delo na črno.

Delodajalec se kaznuje z globo od 2.600 do 15.600 evrov, kadar omogoči opravljanje dela na črno eni ali več osebam, za katere ve, da opravljajo delo na črno, ali če sklene pogodbo glede opravljanja dela z drugo pravno osebo, tujim pravnim subjektom, samozaposleno osebo ali posameznikom, za katere ve, da opravljajo delo na črno.

Vprašanje 25: Kaj se ne šteje za delo na črno? (20. 5. 2015)

**Odgovor**

Za delo na črno se ne štejejo:

- sosedska pomoč,

- sorodstvena pomoč,

- nujno delo,

- humanitarno delo, karitativno delo, delo za invalidske organizacije ter prostovoljsko in dobrodelno delo,

- brezplačna pomoč na kmetijah, planinah in skupnih pašnikih ob sezonskih konicah,

- osebno dopolnilno delo.

Vprašanje 26: Ali gre za kršitve, če vam bi pri kakšnih delih pri hiši in okolici pomagali prijatelji, ki niso sorodniki in ne sosedi, delo pa bi bilo opravljeno popolnoma brezplačno, kot medsebojna pomoč? (20. 5. 2015)

**Odgovor**

Glede na vprašanje, ali gre za kršitev, če pri delih pomaga prijatelj, ki ni sosed, oz. oseba, ki brezplačno pomaga pri delu fizični osebi, ne spada v kategorijo sorodnikov, ki jih zakon pri sorodstveni pomoči dovoljuje, je odgovor pritrdilen, saj ZPDZC-1 takšne pomoči ne dovoljuje in bi se opisana situacija štela za delo oz. zaposlovanje na črno.

ZPDZC-1 pa določa izjeme, ki ne štejejo za delo oz. zaposlovanje na črno. Med izjeme od dela oz. zaposlovanja na črno med drugim sodita tudi sosedska in sorodstvena pomoč.

Vprašanje 27: Kaj se šteje za sosedsko pomoč? (20. 5. 2015)

**Odgovor**

Sosedska pomoč, ki je urejena v 8. členu [ZPDZC-1](http://pisrs.si/Pis.web/pregledPredpisa?id=ZAKO6765), je omejena na sosede posameznike, kadar med njimi obstaja določena bližina v smislu prebivanja in če je delo opravljeno brez plačila.

Vprašanje 28: Kaj se šteje za sorodstveno pomoč? (20. 5. 2015)

**Odgovor**

Za sorodstveno pomoč, ki je urejena v 9. členu [ZPDZC-1](http://pisrs.si/Pis.web/pregledPredpisa?id=ZAKO6765), se šteje brezplačno opravljanje del in storitev, kadar jih posameznik opravlja za zakonca ali osebo, s katero živi v zunajzakonski skupnosti, partnerja v registrirani istospolni skupnosti ali za osebe, s katerimi je v sorodstvu v ravni vrsti ali stranski vrsti do vštetega tretjega kolena ter v sorodstvu po svaštvu do vštetega drugega kolena.

Vprašanje 29: Ali lahko pri prekrivanju strehe fizični osebi brezplačno pomagajo sosedje? (20. 5. 2015)

**Odgovor**

Lahko. Pri tem velja, da gre za izjeme od dela in zaposlovanja na črno, in sicer za sosedsko pomoč.

Vprašanje 30: Ali je potrebno pri sorodstveni pomoči imeti kakšno potrdilo? (20. 5. 2015)

**Odgovor**

Ne. Pri opravljanju dela na podlagi sorodstvene pomoči se potrdilo ne zahteva.

Vprašanje 31: Ali mora upokojenec, ki bo sorodniku brezplačno položil ploščice, o tem obvestiti FURS in na kakšen način? (20. 5. 2015)

**Odgovor**

Če se bo delo opravilo brezplačno v okviru sorodstvene pomoči, o tem ni potrebno nikogar obveščati. Potrebno pa je upoštevati pogoje, ki so predpisani za sorodstveno pomoč, in kdo od sorodnikov lahko opravlja tovrstno delo, kar je podrobneje opisano pod vprašanjem št. 15.

Vprašanje 32: Kdo lahko brezplačno pomaga pri delu na kmetiji? (20. 5. 2015)

**Odgovor**

Brezplačna pomoč je dovoljena na kmetijah, planinah in skupnih pašnikih ob sezonskih konicah. Na kmetijah je brezplačna pomoč dovoljena le v okviru osnovne kmetijske in gozdarske dejavnosti in se ne nanaša na dopolnilno dejavnost na kmetiji.

Sezonske konice niso le obdobja v primeru spravila primarnih kmetijskih proizvodov in odgona živine, temveč vse sezonske konice, torej tudi čas sejanja kmetijskih proizvodov, ki je tudi sezonsko oziroma časovno pogojeno. Brezplačno lahko na kmetiji ob sezonskih konicah pomaga kdorkoli, ne glede na bližino bivanja, sorodstvene vezi in ne glede na to, ali ima registrirano dejavnost.

Vprašanje 33: Kaj je humanitarno, karitativno in prostovoljsko delo? (20. 5. 2015)

**Odgovor**

Med izjeme od dela in zaposlovanja na črno po ZPDZC-1 med drugim šteje humanitarno, karitativno in prostovoljsko delo kot brezplačno opravljanje dela za organizacije, ki so registrirane kot humanitarne ali karitativne organizacije ter organizirano prostovoljsko delo v okviru drugih nevladnih organizacij. Tretji odstavek 11. člena [ZPDZC-1](http://pisrs.si/Pis.web/pregledPredpisa?id=ZAKO6765) določa, da se za prostovoljsko delo šteje opravljanje dela v skladu z zakonom, ki ureja prostovoljstvo. Katere pogoje mora izpolnjevati prostovoljska organizacija in prostovoljec za opravljanje prostovoljnega dela v taki organizaciji, določa [Zakon o prostovoljstvu](http://www.pisrs.si/Pis.web/pregledPredpisa?id=ZAKO5532) - ZProst).

Vprašanje 34: Kdo lahko opravlja prostovoljsko delo? (20. 5. 2015)

**Odgovor**

Prostovoljsko delo ureja [Zakon o prostovoljstvu – ZProst](http://www.pisrs.si/Pis.web/pregledPredpisa?id=ZAKO5532). Zakon opredeljuje, kaj prostovoljstvo je, določa pravice in obveznosti prostovoljca in prostovoljske organizacije, prav tako pa vlogo države in lokalnih samoupravnih skupnosti na področju razvoja prostovoljstva.

Prostovoljstvo je oblika dela, za katerega oseba ne dobi plačila. Osebi, ki izvaja prostovoljna dejanja rečemo prostovoljec oz. volonter. Prostovoljstvo deluje na različnih področjih - socialnem, športnem, rekreativnem, izobraževalnem, zdravstvenem, kulturnem, okoljskem, turističnem, v kriznih situacijah (na primer gasilske organizacije, reševalci) in na mnogih drugih področjih.

Prostovoljstvo je družbeno koristna brezplačna aktivnost posameznikov, ki s svojim delom, znanjem in izkušnjami prispevajo k izboljšanju kakovosti življenja posameznikov in družbenih skupin ter k razvoju solidarne, humane in enakopravne družbe. Prostovoljec je lahko vsakdo, razen v primerih, ki jih določa zakon o prostovoljstvu, omejitve so predvidene za otroke, mladoletne osebe ter osebe z omejeno poslovno sposobnostjo.

Prostovoljsko delo se lahko opravlja (le) kot organizirano prostovoljstvo v okviru prostovoljskih organizacij. Kot prostovoljec se šteje posameznik, ki izvaja prostovoljsko delo redno in najmanj 24 ur letno.

Prostovoljcu s statusom brezposelne osebe zaradi opravljanja prostovoljskega dela ne prenehajo pravice iz zavarovanja za primer brezposelnosti, ki so mu bile priznane v skladu z zakonom, ki ureja trg dela. Prostovoljec s statusom brezposelne osebe mora o opravljanju prostovoljskega dela v skladu s tem zakonom pisno obvestiti pristojni Zavod Republike Slovenije za zaposlovanje, ki to okoliščino upošteva pri izpolnjevanju obveznosti prostovoljca po zakonu, ki ureja trg dela.

Prostovoljske organizacije so pravne osebe zasebnega prava, vpisane v [vpisnik (register) prostovoljskih organizacij](http://www.ajpes.si/Registri/Drugi_registri/Prostovoljske_organizacije).

Vprašanje 35: Kaj se šteje pod pojem »bližina v smislu prebivanja« pri sosedski pomoči (npr. ali lahko pomaga le sosed iz iste ulice ali tudi iz sosednje, ali lahko pomaga sosed pri gradnji nove hiše, ki se nahaja v drugem kraju, kot sicer živita soseda) ? (20. 5. 2015)

**Odgovor**

Sosedska pomoč med sosedi posamezniki je dovoljena, kadar med njimi obstaja določena bližina v smislu prebivanja, kar pomeni, da morata biti soseda glede na registrirano stalno oziroma začasno prebivališče. Torej sosed lahko pomaga sosedu pri gradnji nove hiše, ki jo sicer sosed gradi izven svojega sedanjega prebivališča, če sta soseda glede njegovega sedanjega prebivališča, ob upoštevanju vseh drugih določb ZPDZC-1 kot tudi morebitnih omejitev v drugih zakonih (npr. Zakon o gradnji objektov).

Glede določanja bližine med sosedi v smislu prebivanja pa je treba presojati od primera do primera. Presoja o tem je v veliki meri odvisna tudi od tega, za kakšno področje oziroma vrsto naselja gre, ali gre za urbano ali za ruralno naselje. V strnjenih blokovskih naseljih je lahko sosedska pomoč, če soseda živita v istem bloku, pojem iste ulice pa je lahko že tako širok, da v vseh primerih težko govorimo o sosedih (npr. če damo samo primer vpadnic v mesto, tu ne gre le za zelo velike razdalje, ampak so ulice, ki se raztezajo tudi v več naselij). Po drugi strani pa je na ruralnem področju potrebno presojati na drug način, razdalje med sosedi so povsem drugačne kot v urbanih naseljih. Sosedska pomoč se v določenih primerih lahko upošteva tudi, če prebivalca nista iz iste vasi, vendar pa iz njune bližine ali lokacije izhaja, da gre za sosedsko pomoč, poseben primer so samotne hribovske kmetije, pa še bi lahko naštevali. Pri tem je treba pri sosedski pomoči na kmetijah upoštevati tudi določila Zakona o kmetijstvu-ZKme-1. Med drugim je treba tu upoštevati tudi določilo tretjega odstavka 7. člena ZPDZC-1, da se za delo ali zaposlovanje na črno tudi ne šteje brezplačna pomoč na kmetijah, planinah in skupnih pašnikih ob sezonskih konicah.